作者:黃機
標題:沁園春
內容:問訊西園，一春幾何，君今再遊。記流觴亭北，偷拈酒戲，凌雲臺上，暗度詩鬮。略略花痕，差差柳意，十日不來紅綠稠。須重醉，便功名了後，白髮爭休。定誰騎鶴揚州。任書放床頭盞甕頭。況殷勤鶯燕，能歌更舞，輕狂蜂蝶，欲去還留。歲月易忘，姓名須載，筆勢翩翩回萬牛。歸來晚，有燭明金剪，香暖珠篝。